Nous Miles, sires de Noiers et Helyssenz, dame de ce meisme chatel, faisons a savoir à touz cels qui ces presentes letres verront et orront que nous avons doné et baioyé à toz jour por son servise à Hernaut de Ville Longe, nostre escuier, et à ses hoirs qui son de son cors istrent (sic) et de sa fame espousée, nostre maison de Montet a tot le pourpris, ce est a savoir, le courtil, la vigne, le champ de devant la maison, le champ qui est en costé et celui de Largillier, tot einsinc come il se comporte, des la grant voie qui vient de Montet au gue dou molin en amont, et ce que nos aviens ou pré de Pasteler qui part à la fame Gilet de Parigni, qui fu tout ainsinc come Guious li peus tener ces choses ca am arrieres, et li somes tenu de garantir vers toutes genz jusque a droit, sauves les rantes que les terres donnent. Et li donons et otroions avec ce quil se puisse croistre por toute nostre terre et achat de nos homes paiant de l’achat que il feroit ce que le dit nostre home en avoient paié en leurs tens, tant come il seroit demourans de sous nous. En tesmoignage de laquel chose nous avons saellées ces letres de nostre sael. Ce fu fait en l’an de Nostre Seignor mil deus cenz sexante et trez ou mois de may.